google/wiki40b huggingface dataset:
Dikloretansyre

Dikloretansyre, også kalt DCA eller dikloreddiksyre, er en kjemisk forbindelse med formelen CHCl2COOH. Det er en syre som er analog til etansyre hvor to av de tre hydrogenatomene i metylgruppen har blitt byttet ut med klor-atomer. Stoffet forekommer ikke naturlig og ble oppdaget i 1864. Saltformen til dikloretansyre har blitt studert som et mulig middel mot kreft.

Fysikalske egenskaper

Kjemisk sett er dikloretansyre typisk for halogenerte organiske syrer. Det er et medlem av klorsyrefamilien. Ionet produseres når syren kommer i kontakt med vann.

Anvendelse som legemiddel

Dikloretansyre har tidligere vært testet som legemiddel mot melkesyreacidose med positivt resultat. Det er imidlertid en kjent bivirkning av stoffet leder til skade på nerver og lever.
I laboratorietester av isolerte kreftceller gjenoppretter dikloretansyre det opprinnelige stoffskiftet og fører til kreftcellenes selvdestruksjon.
En studie av mus gjort av University of Alabama i 2007 viste at dikloretasyre øker programmert celledød (apoptose), minsker spredningen og forhindrer svulstvekst uten forgiftning. Resultatene ble presentert i The New Scientist under overskriften "Billig, 'sikkert' legemiddel dreper de fleste kreftformer".  
Det er så langt ikke gjennomført vitenskapelige studier på mennesker som viser effekt mot kreft, og DCA er derfor ikke godkjent som kreftmedisin. Uautorisert distribusjon av DCA til kreftpasienter forekommer likevel, parallelt med konspirasjonsteorier om at legemiddelbransjen nekter å forske på stoffet.
Svalbard bryggeri

Svalbard bryggeri er et ølbryggeri i Longyearbyen på Svalbard etablert i 2011 med produksjonsstart i 2015. 
Bryggeriet ble etablert av ekteparet Anne Grete og Robert Johansen fra Tromsø i 2011. Før bryggeriet kunne få konsesjon for å starte produksjon måtte det imidlertid en lovendring til. Den 1. juli 2014 ble en ny lov om tilvirkning av alkohol på Svalbard vedtatt av Stortinget, og i forbindelse med Oktoberfest på Svalbard 25. september 2015 startet bryggeriet produksjon av verdens nordligste øl.
Marsteinveien (Stavanger)

Marsteinveien (2–26, 3–13) er en gate på Tasta i Stavanger.
Gaten starter i Onaveien, og ender med sine avstikkere som en blindvei. Bebyggelsen i gaten er lave bolighus.
Teodor av Amasya

Teodor av Amasya (gresk: Θεόδωρος; Theodoros, «Guds gave»; tilnavn rekrutten fra Euchaïta, også kalt Teodor Tiro; født i Euchaita eller i Alasium, død 17. februar 306) er en helgen i den ortodokse og i den katolske kirke. Han er en skytshelgen for soldater og armeer; ved storm; og i kamp.

Helgenlegende

Teodor var ifølge helgenlegenden venn eller bror av den hellige Georg. Han var soldat i keiser Maximianus' i Pontos ved Svartehavet og en overbevist kristen. Han var kommandant for en garnison i Galatia, og led martyrdøden under den siste romerske kristenforfølgelse under Maximinus Daia i Amaseia, hovedstaden for den romerske provins Helenopontus. Ved utbruddet av kristenforfølgelsene ble han i 306 «forhørt, grusomt lemlestet og levende brent». Man hadde blant annet beskyldt ham for å ha tent på det romerske Kybele-tempelet.

Sammenblanding av legender

To personer ble etter alt å dømme blandet sammen i helgenlegenden. Den vanlige soldat Theodor Tiro (død ca. 300), også kalt Tiro av Euchaïta, utviklet seg til den legendariske Georg dragedreperen, kjempet likeså mot en drage, og tok så gestalt av den romerske garnisonssjef Theodor Stratelates (død 319). I katolske helgenlister ble disse to personer til én.
I Østkirkene æres Teodoro sammen med Sankt Georg og Sankt Demetrius som en av de tre soldathelgenene.
Det sier at hans levninger ble sikret av en from kvinne fra Eusebia og gravlagt i Euchaita, der han var født. Dette var en bysantinsk by som ikke lenger finnes, men som antas å svare til den moderne Avkhat, som ligger om lag 50 km fra Amasya. Et minnekapell ble bygd der, og ble et viktig pilegrimsmål.

Helgenandakt

Gregor av Nyssa preket til St Theodora ære i hans kirke i Euchaita sent på 300-tallet. Den overleverte preken er den eldste informasjonskilden om ham. Han sa intet om sankt Teodors liv utover den grunnleggende legende som er gjengitt ovenfor, men sa at den hellige kunne hjelpe folk som var kamp. Dermed ble han etterhvert æret som en krigernes vernehelgen - noe også korsfarerne betraktet ham som mange århundrer senere.
Teodor ble etterhvert skytshelgen for byen Venezia. Senere valgte Venezia i stedet den hellige evangelisten Markus. Teodor avbildes med en krokodille. Senere ble han vernehelgen for Brindisi.
I Roma er kirken San Teodoro al Palatino dedisert til ham. Det var også kirker viet til ham for eksempel i Ravenna, Amasya, Sanlıurfa, Nusaybin, i Neirab ved Damaskus og i Jerusalem. I Konstantinopel var hans relikvier, og det var 15 kirker viet til hans navn. Andre relikvier æres i Venezia, Roma, Brindisi, Gaëta og i Wemding.
38. motoriserte infanteribrigade

38. motoriserte infanteribrigade (russisk: 38-я отдельная гвардейская мотострелковая Витебская ордена Ленина, Краснознамённая, ордена Суворова бригада, full betegnelse er «38. selvstendige garde Vitebsk Røde Fane med orden av Suvorov og Lenin - motoriserte infanteribrigade») er en russisk brigade forlagt til Belogorsk i Amur oblast.
Fossegrimen (tidsskrift)

Fossegrimen (etablert 1954 i Brevik, nedlagt 1968) var et norsk politisk tidsskrift, etablert og ledet av Torolv Solheim.
Den tidligere fasen hadde mye eldre bidragsytere. Etter at nyere forfattere som Jan Bull, Kjell Cordtsen, Sigbjørn Hølmebakk, Georg Johannesen fra Orientering tilkom, ble det en tid utgitt under navnet Veien Frem (1962–64), et navn valgt i anledning Nordahl Griegs tidsskrift Veien Frem (utgitt 1936-38), hans bok (1947) og hans 60-årsjubileum. Senere ble også Leif Johansen, Dag Seierstad, Olav H. Hauge, Axel Jensen, Einar Økland og Tor Obrestad viktige. Opplaget var rundt 1500.
Vannkultur

Vannkultur eller hydroponi (fra gresk hydro=vann og ponos=arbeid) er å dyrke planter i næringsløsning uten jord til stede.
Næringsløsningen inneholder alle grunnstoffene som planter trenger for å leve og vokse. Røttene vokser i en gjennomluftet vannfilm. Ofte brukes også et inert medium som steinull eller kvartssand som gir feste for røttene.
Metoden brukes kommersielt til dyrking av grønnsaker som salat, agurk og tomat. Den nevnes også ofte i samband med mulighetene for bemannet romfart. På McMurdo Station i Antarktis dyrkes frukt og grønnsaker ved hjelp av hydroponi
Rytterstatue

En rytterstatue er en statue som forestiller en person til hest, ofte laget i bronse i naturlig eller overnaturlig størrelse. Rytterstatuer har opp gjennom historien vært vanlige for å avbilde regenter og feltherrer.
Steinar Johansen (skøyteløper)

Karriere

Johansen deltok under vinter-OL for Norge i 1992 i Albertville med 29.-plass på 1500 meter og 8.-plass på 10 000 meter, i 1994 på Lillehammer med 18.-plass på 1500 meter, og i 1998 i Nagano med 28.-plass på 1500 meter.
I sin aktive tid som skøyteløper var han uheldig og skadet seg 2 ganger. Først brakk han kragebeinet i 1990, men teipet fast armen og trente videre. Så under en treningstur på terrengsykkel i Nordmarka sammen med resten av skøytelandslaget i 1995 kom han i et ublidt møte med en tømmerbil som veltet over han i en trang sving, og gjorde at han måtte ta et opptreningsår sesongen 1995/96. Og som resultatene viser så gjorde han et sterkt comeback på isen etter disse skadene.
Etter sin aktive skøytekarriere på isen så har han nå funnet et utfordrende liv på sjøen i seilbåt og krysset Atlanterhavet i en OVNI 365 sammen med sin gode skøytekamerat Ivar Skjeggestad fra Larvik. 
Sommeren 2009 var Johansen og Skjeggestad på en ny seiltur denne gang til Island og Grønland. På siste del av langturen fikk de med seg Anders Meyer.
Steinar Johansen har mottatt Idrettsprisen av Kredittkassen, avd Holmestrand 3 ganger.
Aalborg kommune

Attraksjoner

I kommunen ligger Karolinelund, Lindholm Høje, Aalborg Søfarts- og Marinemuseum og Aalborg Zoo inne i byen Aalborg. I Nibe ligger middelalderkirken Nibe kirke. I Sebbersund ligger såvidt synlige rester av jernalder-boplassen Sebbersund.
Sinsenveien (Oslo)

Til krysset med Gjøvikbanen

Sinsenveien går skrått av fra Trondheimsveien ved nr 125. Den første tomta på østsida er bare delvis bebygd – med eldre næringsbygg. Det foreligger framlegg om nybygg her, bl.a med ei høyblokk på 12 etasjer. På vestsida ligger en liten trekant uten bebyggelse, og her er begynnelsen på en gammel lindealle som fortsetter inn på området til det tidligere Sophies Minde på den andre sida av Trondheimsveien.
Idet vi har passert Rosenhoffgata er østsida bebygd med fire nye lamellblokker (nr 5–9, borettslaget Carl Berner Terrasser, ferdig 2006). På vestsida ligger først det tidligere David-Andersens sølvvareverksted (Trondheimsveien 135, arkitekter Bjercke og Eliassen, fra 1930), deretter næringsbyggene Sinsenveien 4 og Trondheimsveien 139. Det siste er for tida (2008) under ombygging til leiligheter under navnet Rosenhoff fabrikker.
Sinsenveien dreier nå nærmere nitti grader og blir en fortsettelse av Konghellegata oppover i høyden. På sørsida er det næringsbygg, på nordsida fire lamellblokker (bygd ca. 1938) i utkanten av Sinsenbyen (den øverste med adresse til Rødstuveien).
Nok en nitti graders vri, og veien passerer så skrått over Gjøvikbanen.

Fra Gjøvikbanen til Ring 3

Rett på andre sida av jernbanebrua er innkjøringa til det store området som utgjør Fjellhaug utdanningssenter (nr 13–25). Norsk Luthersk Misjonssamband, som driver skolene, har hovedkontor i nr 25.
Veien gjør så en stor sving idet den passerer under Alnabanen. På nordsida ligger tennisanlegget til Sinsen Tennisklubb (nr. 34), voksenopplæringssenteret på den tidligere Sinsen videregående skole (Lørenveien 11) og Sinsen kirke (Lørenveien 13).
Nok en sving og vi får nå villaer og tomannsboliger på vestsida og nyere næringsbygg (noe ombygd til leiligheter som ledd i utbygginga av Lørenbyen) på østsida. Nr 43–47 er hovedkontor for Hakongruppen (bygd 1983–2002, Scala arkitekter).
Ved nr 53 lå den gamle Sinsen gård (evt Sinseneng). Her var det gartneri det meste av 1900-tallet. Etter nr 54 og 55 krysser Sinsenveien over Ring 3.

I bydel Bjerke

Herfra er det grovt sett slik at Sinsenveien utgjør bakre grense for området til Aker universitetssykehus, mens østsida er villaområdet på Refstad.
Den første delen på vestsida består av ti boligblokker av lamelltypen (nr 56a–74b). Dette var opprinnelig personalboliger, men blei fristilt ved sykehusreformen, da staten overtok det kommunale sykehuset. Nr 70 er den gamle Nordre Sinsen gård. Nr 76 er et freda anlegg fra 1943.
Veien har et løp som nord for sykehuset igjen treffer Trondheimsveien. Det er imidlertid ikke utkjøring her, og i stedet går Sinsenveien i en bue og fortsetter som Refstad allé.
Abubakar Shekau

Abubakar Shekau, også kjent under alias Darul Tawheed («monoteismens hjem») (arabisk: دار التوحيد‎), er en islamistisk lederskikkelse i den nigerianske, militante gruppen Boko Haram.  Han fungerte som stedfortreder for gruppens grunnlegger Mohammed Yusuf, fram til Yusuf ble drept 2009. Nigerianske myndigheter trodde først at Shekau ble tatt av dage i 2009 under stridigheter mellom nigerianske sikkerhetsstyrker og militante i Boko Haram, men i juli 2010 dukket Shekau opp i en video der han antok lederskapet i gruppen.
Megacheuma

Utseende

En middelsstor, avlange, grågul trebukk med svarte tegninger. Antennene er spinkle, under halvparten så lange som kroppen. Pronotum er rundet, omtrent så lange som bredt. Dekkvingene er litt avsmalnende bakover, med fire par mer eller mindre bredt kommaformede, svarte flekker. Beina er lange og slanke.

Levevis

Larvene utvikler seg i hard og tørr, død ved på greiner og stammer av løvtrær.

Utbredelse

Arten er utbredt i USA (California, Nevada og Utah).
Joleklokkor yver jordi

Joleklokkor yver jordi er ei salme av Anders Hovden. Han skrev salma i 1923 og salma kom med i Nynorsk Salmebok i 1925. Den hadde da samme melodi som Overmåte full av nåde. I Norsk Salmebok har salma fått en melodi av Rikard Nordraak og den melodien er videreført i Norsk Salmebok 2013. Her er teksten igjen på fire vers. Teksten finnes også i boka Song for deg og meg som Odd Nordstoga har redigert.

Opprinnelig tekst

Joleklokkor over jordi,

ring no høgt frå tårn og tind,

ring no ut dei sæle ordi:

Fred frå Gud i alle sinn!

Ring for heile folkehopen,

ring og kim i nord og sud,

til me skodar himlen open,

til me fær ein smil av Gud!

 

Fader, send din fred til alle

deim som sit i sorg og sut.

Ljose himmelklokkor kalle

deim or lidingsnatta ut!

Vis: På jordi alle stader

bur ei ætt av same blod,

kjøpt til born av same Fader,

brør med same hug og mod.

 

Send oss, Gud, din kjærleiks Ande,

gjer det millom kristne greidt,

knyt i nåde broderbandet,

samanbind oss rett til eitt!

Våre stridar må du jamna,

småleg kiv og ovmods ferd,

alle kristne brøder samna

til ein samlyndt Herrens hær!

 

Klokkor vidt um verdi kime

mildt til alle hjarto ned:

I vår Frelsars fødselstime,

arme jord, hav jolefred!

Ring for heile folkehopen,

ring og kim i nord og sud,

til me skodar himlen open,

til me fær ein smil av Gud!

 
I andre verset var det en direkte allusjon til 1. verdenskrig. Den kom ikke med i salmebøkene:
Sår ligg verdi etter krigen,

hatet brenn som eld og eim:

Fader, reis no himmelstigen

upp til deg frå kvar ein heim!

Tekst i Norsk Salmebok

Her er teksten omarbeidet og har bare tre vers.
Joleklokker over jorda,

ring no høgt frå tårn og tind,

ring no ut dei sæle orda:

Fred frå Gud i alle sinn!

Klokker vidt om verda kime

mildt til alle hjarto ned.

I vår Frelsars fødselstime,

arme jord, ha jolefred!

 

Fader, send din fred til alle

dei som sit i sorg og sut,

ljose himmelklokker kalle

dei frå lidingsnatta ut!

Vis: På jorda alle stader

bur ei ætt av same blod,

kjøpt til born av same Fader,

sysken, eitt i hug og mod.

 

Send oss, Gud, din kjærleiks Ande,

gjer det mellom kristne greitt,

knyt i nåde syskenbandet,

samanbind oss rett til eitt!

Våre stridar må du jamna,

småleg kiv og ovunds ferd,

alle kristne sysken samna

til ein samlynd Herrens hær!
Risøyrenna

Risøyrenna er en utgravd del av Risøysundet, offisielt åpnet 25. juni 1922. Før mudringen som var fullført i 1922, var det mulig å ri over sundet, eller «Risøyvikkje» som det ble kalt, ved fjære sjø. Mudringen var en betingelse for å få Hurtigruten til å seile gjennom Vesterålen. Risøyrenna gjør det mulig for større fartøy å passere mellom Andøya og Hinnøya. 
Arbeidet med den siste utbedringen startet i september 1997 og Risøyrenna ble på nytt offisielt åpnet i september 2001.
Renna er en smal, kunstig passasje gjennom sandbankene nord om Risøyhamn som er 4,8 km lang, 7 meter dyp og med en bunnbredde på 100 meter og to kursendringer. Før utbedringen var dybden 6 meter mens bunnbredden var 50 meter.
Litt sør om Risøyrenna går Andøybrua som er ei spennbetongbru med et hovedspenn på 110 meter og en total lengde på 750 meter som krysser Risøysundet.
NM i halvmaraton 2019

Norgesmesterskapet i halvmaraton 2019 ble arrangert 25. mai 2019, som en del av Sandnesløpet i Sandnes.
Figurin

En figurin er en statuett representerer et menneske, en gud eller et dyr. Ordet er en diminutivsform for «figur», noe som indikerer at det er forminska avbildning. Figuriner kan være enten realistiske eller ikoniske. De eldste kjente figurinene ble lagd av stein eller leire. Moderne versjoner er av keramikk, metall, glass, treverk og plast.
Det har blitt funnet figuriner fra mange tidligere kulturer i Europa, Kina og Mexico. Mange av disse tror man har hatt religiøs eller seremoniell betydning.
Sinkadus (TV-serie)

Handling

En liga bestående av Conny Klack (Leif Magnusson), Josef Brandt (Nils Eklund) og Robert Bintje (Tommy Nilson) raner en verditransport med gullbarrer. De gjemmer senere gullet i en stjålet bil med falske skilter som hentes av ligaens fjerde medlem, Ros-Marie Larsson (Mona Seilitz). Ved en tilfeldighet legger de i gullet i feil bil, en bil med samme bilnummer som den falskskiltede.
Bilen viser seg å tilhøre den deprimerte og livstrøtte John Hissing (Hans Ernback). Når han oppdager gullet i bagasjen tar hans liv en drastisk endring til det bedre. Ligaen oppsporer og truer ham, men han klarer ikke bare å få sin del av gullet, men også å bli medlem av ligaen. I tillegg til dette blir han og Ros-Marie forelsket i hverandre. Ryktet om gullbyttet begynner imidlertid å sirkulere i underverdenen der den beryktede mafiabossen "Trøffelsvinet" truer dem for å få del av byttet.
Etter at både Josef Brandt og Conny Klack blir drept av Trøffelsvinet bestemmer de tre andre seg for å flykte til hver sin kant. Trøffelsvinet klarer imidlertid å oppspore Hissing, men i stedet for å flykte tar han opp kampen med gangsterkongen.
Drosophila

Etymologi

Begrepet "Drosophila" betyr «dugg-elskende», er en moderne vitenskapelig latinsk tilpasning av det greske δρόσος, drosos (dugg), og φίλος, philos (kjærlig) med den latinske feminine endelsen -a.

Bygning og levevis

Drosophila-artene er små fluer, vanligvis blek gul til rødbrun til svart, med røde øyne, ofte med mørke striper på bakkroppen. Mange arter har forskjellige sorte felter som danne mønstre på vingene. Antennen har en utløper som er fjærgreinet. Åremønsteret i vingene er lik det som ellers er vanlig i familien. De fleste er små, ca 2-4 mm lang, men noen, spesielt mange av Hawaii-arter, er større enn en husflue. Flere arter, inkludert Drosophila melanogaster D., D. immigrans, og D. simulans, er nært knyttet til mennesker, og er ofte referert til som tamdyr eller husdyr. Disse og andre arter (D. subobscura, Zaprionus indianus) har blitt innført over hele verden av menneskelige aktiviteter, særlig transport av frukt.
Drosophila-arter finnes over hele verden, med flere arter i tropiske regioner. De kan finnes i ørkener, tropisk regnskog, byer, sumper, og alpine soner. Noen nordlige artene kan gå i dvale om vinteren. Omkring 30 arter lever i Norge. De fleste legger egg i ulike typer råtnende plante og soppmateriale, inkludert frukt, bark, algematter, blomster og sopp. Larvene av minst én art, D. suzukii kan også leve av inn frisk frukt og kan noen ganger skade fruktavlinger. Noen arter har byttet til å være parasitter eller rovdyr. Mange arter kan bli tiltrukket av lokkemat av gjærede bananer eller sopp. Hanner samler seg på området med egnet mat for larvene for å konkurrere om hunnene, danner parringsleiker eller , parrer seg i andre områder enn der hunnene legger eggene.
Hanner av denne slekten er kjent for å ha de lengste sædceller av noe studert organisme på jorda. Særlig Drosophila bifurca har velvoksne spermier, som kan nå opp til 58 mm. Sædcellene består stort sett av en lang hale, og leveres til hunnene i sammenfiltrede spoler. De andre medlemmene av slekten Drosophila danner også stort sett få men store sædceller. Spermiene hos D. melanogaster er mer beskjedene, bare 1,8 mm lange, selv om dette fremdeles er omtrent 35 ganger lengre enn sædceller hos mennesker. Flere av D. melanogaster nermeste slektninger er kjent for å pare seg med traumatisk inseminasjon.
Hølera (elv)

Hølera er en elv som renner fra Hølervatnet og ned i Begna ved det lille tettstedet Hølera i Sør-Aurdal kommune.
Elven er sentral i Mikkjel Fønhus' diktning, som Kverrvilla med Kverrviljuvet fra boka Det skriker fra Kverrvilljuvet. Selve juvet er ett stykke opp langs elva fra Europavei 16. Det går merket sti langs elva og frem til Trollstugu, ei jettegryte i juvet.
Elven er vernet i henhold til Verneplan I for vassdrag. Det er ønske om å bygge ut elva fra grunneiere, og NVE har gjort vedtak om at utbyggingen ikke trenger konsesjonsbehandling, til tross for vernet.
Annan Athletic FC

Tidligere historie

Annan Athletic FC ble stiftet i 1942 og spilte de første årene på lavere nivå i Skottland. I 1952 ble klubben med i Carlisle and District League i England, og spilte der fram til 1977 da de returnerte til skotsk fotball. Klubben fikk plass i South of Scotland League, som sammen med East of Scotland League og Highland League utgjør øverste nivå under Scottish Football League. Klubben gjorde det godt i serien, og i 1987 byttet de til East of Scotland League, som til tross for samme status, anses for å holde et høyere sportslig nivå enn South of Scotland League. Samtidig beholdt klubben et reservelag i South of Scotland League, en ordning klubben har praktisert helt fram til i dag, og som også enkelte andre klubber i East of Scotland League har benyttet. Annan Athletic ble raskt en av seriens beste klubber, og har kvalifisert seg for den skotske FA-cupen ved flere anledninger.

Inntreden i Scottish Football League

Det finnes ikke noe automatisk system for opp- og nedrykk mellom 3. divisjon i den skotske ligaen (Scottish Football League, SFL) og de lavere amatør- eller halvprofesjonelle ligaene i landet, og lag kan derfor bare rykke opp i SFL når ligaen har ledige plasser, enten ved at ligaen blir utvidet, eller når lag i ligaen må trekke seg eller blir kastet ut. 
Sommeren 2008 gikk Gretna FC konkurs og måtte trekke seg fra ligaen. Sammen med fire andre klubber søkte Annan Athletic om opptak i ligaen. Annan var ikke favoritter, og ble også dårligere plassert i serien i 2007/08-sesongen enn flere av konkurrentene om ligaplassen, men vant likevel valget 3. juli 2008. Valget var ironisk, siden Annan og Gretna er nabobyer i det sørlige Skottland. Enda mer ironisk ble det for øvrig da Gretna-klubbens arvtaker Gretna FC 2008 valgte å spille hjemmekampene sine i Annan, på en bane som bare ligger noen hundre meter unna Annan Athletics bane Galabank.
Annans første sesong i 3. divisjon fikk en kanonstart da de slo Cowdenbeath FC, som rykket ned fra 2. divisjon i 2007/08-sesongen, 4-1 i første serierunde.
Hostilianus

Liv og virke

Hostilianus ble født i Sirmium (i dag Sremska Mitrovica, Serbia) i Illyricum. Hans far var Decius og hans mor var dennes hustrus Herennia Cupressenia Etruscilla. Han hadde en eldre bror ved navn Herennius Etruscus.
Etter at hans far ble forfremmet til den romerske keisertronen, ble Hostilianus behandlet som en keiserlig fyrste, men han ble alltid holdt i skyggen av sin bror Herennius som hadde privilegiene av å være eldre og arving. I begynnelsen av 251 opphøyde Decius sin sønn Herennius til med-keiser, og Hostilianus etterfulgte ham som princeps iuventutis («ungdomsfyrste»).
Decius og Herennius dro deretter ut på et krigstokt for å straffe den gotiske høvdingen Cniva (Kniwa) for angrep over grensen langs elven Donau. Hostilianus ble værende igjen i Roma grunnet hans manglende erfaring. Keiserinne Herennia ble navngitt som fungerende regent.
Krigen mot goterne ble en katastrofe. Både Herennius og Decius ble drept i slaget ved Abrittus og ble de første to keiserne som ble drept av en utenlandsk hær i kamp. Den romerske hæren ved Donau utropte Trebonianus Gallus som ny keiser, men Roma anerkjente Hostilianus' rett som kronprins. Ettersom Gallus var en respektert hærfører var det frykt for enda en innbyrdeskrig om etterfølgelsen som keiser, til tross for det faktum at Gallus valgte å respekterte avgjørelsen til det romerske senatet og adopterte Hostilianus. Men senere i 251 nådde et pestutbrudd Roma, Cyprianus' pest, og Hostilianus var en av de mange som døde i epidemien. Han ble den første keiseren på 40 år som døde av naturlige årsaker, den ene av kun 13. Hans død åpnet veien for styret til Gallus sammen med hans sønn Volusianus. Keiserinne Herennia ble avsatt.
MediCult

MediCult OSE: MEC er et dansk legemiddelselskap. Det ble etablert i Norge i 1987 av legene Kjell Bertheussen og Nicolai Holst sammen med Jens U. Holst. Selskapets arbeider med kunstig befruktning og stamcelle-produkter. MediCult er notert på smb-listen på Oslo Børs.
Markedet for legemidler mot barnløshet vokser med mer enn 10 % i året og prisene stiger årlig som følge av dette. I tillegg har barnløshet økende hyppighet. Medicult har patent på legemidler og driver forskning for å utvikle nye legemidler for å møte den økende etterspørselen i markedet.
Fylkesvei 6902

Fylkesvei 6902 (Fv6902) i Trøndelag går mellom Stiklestad og Krog i Verdal kommune. Veiens lengde er 4,5 km.
Før Trøndelag fylke ble opprettet 1. januar 2018 hadde veien betegnelsen Fylkesvei 163 (Nord-Trøndelag).